Karin Liltorp (ALT), 2025-11-27:
Tak, og tak for ordet.
Jeg ved godt, vi lige har været der, for vi snakker om beskæftigelsesreformen, og den her del af beskæftigelsesreformen er den absolut dårligste og dummeste del af den.
Jeg sagde også i sidste uge, at der var gode dele i beskæftigelsesreformen.
Der er ingen herinde, der ikke ønsker, at vi skal gøre det simplere, og der er ingen, der ikke ønsker, at vi skal slække kontrollen.
Men lige den her del handler om, at vi skærer et kæmpe beløb på indsatser til dem, der er længst fra arbejdsmarkedet, og det har ekspertgruppen har aldrig nogen sinde foreslået.
Jeg forstår ikke, hvordan vi sammen kan stå på mål for det her, og det har jeg vist fået sagt rimelig tydeligt.
Jeg har jo hørt i mange taler fra alle dem, der støtter op om reformen her, at det handler om værdighed, og at det handler om frihed.
For mig er det her bare noget, der klinger rigtig, rigtig hult, for værdighed og frihed til hvad?
Er det til at lade være med at hjælpe?
Jeg ville ønske, at vi så i det mindste kunne droppe de her ord om værdighed og frihed og så i stedet for sige helt ærligt, hvad det her drejer sig om.
Det drejer sig om, at vi sparer store milliardbeløb på dem, der har det allersværest i samfundet, og det synes jeg er en rigtig, rigtig dårlig idé.
For i Alternativet er vi stærke i troen, måske ikke den kristne tro, men i troen på, at det kan betale sig at investere i mennesker.
Det ser vi i høj grad en risiko for at vi holder op med her, og det er bare så uheldigt.
Til gengæld har vi også en kæmpe tillid til mennesker, og vi tror ikke på, at vi får en masse for de penge, vi stadig væk bruger på at kontrollere de stærke ledige.
Der kunne vi have fundet massive besparelser, hvis vi havde turdet.
Der er ingen grund til at jagte nyuddannede ingeniører eller en sygeplejerske rundt for at få dem lidt hurtigere i job; det skal de nok finde ud af selv.
Men det her er at svigte dem, der allerede har det så svært i samfundet.
Der bliver talt om, at kommunerne nu har et incitament til at få dem hurtigere i arbejde, og der vil jeg sige: Jo, bevares, men det er jo netop med viden om, at den her gruppe er dem, der er allersværest at få i arbejde.
Og det giver jo sig selv, at kommunerne i højere grad vil satse på de lidt stærkere ledige, som de nemt kan få i arbejde, for det giver en økonomisk gevinst.
Og så er det da bøvlet at prøve at få dem, der er svære at få ind på arbejdsmarkedet, med ind.
Men det er jo derfor, vi skal bruge penge på det.
Det er derfor, vi skal investere i dem.
Når alle høringssvarene advarer entydigt om det og handicaporganisationerne og socialrådgiverne siger, at den her reform vil få mange flere ud mod kanten, så forstår jeg selvfølgelig heller ikke, at man ikke lytter, men bare siger, at de tager fejl og ikke ved, hvad de snakker om.
Det synes jeg jo også er uforståeligt.
Men vi har jo set det før, altså at når det så om et år viser sig, at de havde ret, så kan det være, man begynder at ændre retning igen.
Jeg synes bare, det ville være en god idé at gøre det, før katastrofen indtræffer.
Så I er nok ikke i tvivl om herinde, at vi i Alternativet bestemt ikke støtter op om den her del af reformen.
Jeg skulle hilse fra Enhedslisten og sige, at de heller ikke støtter lovforslaget.